Broj: 711-I-55-M-466-22/23-02-17

Zagreb, 9. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Ivana Bosančića, gradonačelnika Grada Vinkovaca,** za davanjem mišljenja Povjerenstva,na 196. sjednici održanoj dana 9. prosinca 2022.g. daje sljedeće

**MIŠLJENJE**

1. **Nije u suprotnosti s odredbama ZSSI/21-a da obveznica Katarina Vučić, članica Uprave trgovačkog društva Aerodrom Sopot d.o.o. primiti regres, božićnicu i dar za dijete povodom obavljanja poslova pročelnice upravnog odjela Grada Vinkovaca, jer isti primici ne bi bili primljeni povodom obnašanja javne dužnosti člana Uprave te se ne bi radilo o zabranjenim dodatnim naknadama u smislu članka 7. točke d) ZSSI/21-a.**
2. **Temeljem odredbe članka 17. stavka 2. ZSSI/21-a obveznica može istovremeno za vrijeme volonterskog obnašanja dužnosti iz točke I. izreke, uz primanje volonterske naknade za njezino obnašanje, obavljati druge poslove pročelnika u smislu redovitog i stalnog zanimanja.**

Obrazloženje

Zahtjev za davanjem mišljenja Povjerenstva podnio je obveznik Ivan Bosančić, gradonačelnik Grada Vinkovaca. U knjigama ulazne pošte Povjerenstva zahtjev je zaprimljen 2. prosinca 2022. pod poslovnim brojem 711-U-9082-M-466/22-01-3, povodom kojeg se vodi predmet broj M-466/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Ivan Bosančić povodom obnašanja dužnosti gradonačelnika Grada Vinkovaca obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je Katarina Vučić raspoređena na radnom mjestu pročelnice upravnog odjela Grada Vinkovaca na neodređeno vrijeme, te da je od lipnja 2022. imenovana članicom Uprave trgovačkog društva Aerodrom Sopot d.o.o., kojem je Grad osnivač, pri čemu navedenu dužnost obnaša volonterski.

Obveznik traži mišljenje Povjerenstva može li Katarina Vučić primiti regres, božićnicu i dar za djecu povodom obavljanja funkcije pročelnice te može li primiti volonterku naknadu od trgovačkog društva Aerodrom Sopot d.o.o.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo utvrđuje da je Katarina Vučić obveznica u smislu članka 3. stavka 1. točke 40. ZSSI/21-a, kojom je propisano da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona.

U ovome je slučaju obveznik Ivan Bosančić, gradonačelnik Grada Vinkovaca, zatražio mišljenje u odnosu na dvojbu vezanu uz primjenu odredbi ZSSI/21-a koja se odnosi na drugu obveznicu Zakona, jer mu je navedena osoba kao službenica u upravnom tijelu Grada podređena.

Naime, obveznik je dužan voditi računa i o zakonitoj primjeni odredbi ZSSI/21-a u situaciji kada bi se našao odlučivati o materijalnim pravima službenice Grada Vinkovaca koja je istovremeno obveznica ZSSI/21-a.

Obveznici su prihvaćanjem izbora na javnu dužnost ujedno prihvatili obveze i ograničenja propisane odredbama ZSSI/21-a koja ih obvezuju povodom obnašanja javne dužnosti.

U odnosu na prirodu poslova pročelnika upravnog odjela grada, isti se obavljaju na način propisan odredbama Zakona o službenicima i namještenicima u lokalnoj i područnoj (regionalnoj) samoupravi ("Narodne novine", broj 86/08., 61/11., 4/18. i 112/19.), te se isti ne smatraju drugom javnom dužnošću u smislu odredbe članka 17. stavka 1. ZSSI/21-a, već poslovima rukovodećeg službenika u jedinici lokalne samouprave.

S obzirom da bi obveznica Katarina Vučić primila regres, božićnicu i dar za dijete kao službenica u Gradu Vinkovcima, ne bi se radilo o naknadi koja bi bila primljena povodom obnašanja javne dužnosti članice Uprave trgovačkog društva Aerodrom Sopot d.o.o. u smislu odredbe članka 3. ZSSI/21, te bi ih stoga mogla ostvarivati u tom svojstvu, dok bi njihov primitak za obnašanje predmetne dužnosti predstavljao povredu odredbe članka 7. točke d) ZSSI/21-a.

Nadalje, ukazuje se da bi obveznica mogla istodobno s volonterskim obnašanjem dužnosti članice Uprave trgovačkog društva Aerodrom Sopot d.o.o., uz primanje volonterske naknade, obavljati druge poslove pročelnika u smislu redovitog i stalnog zanimanja, a ako bi navedenu dužnost obnašala profesionalno, dužna je pribaviti prethodno odobrenje Povjerenstva iz članka 17. stavka 2. ZSSI/21-a.

Prihode koje stječe od obavljanja poslova pročelnice obveznica je temeljem odredbe članka 17. stavka 4. ZSSI/21-a dužna navesti u imovinskoj kartici u rubrici u kojoj se unose podaci o obavljanju drugih poslova za vrijeme obnašanja dužnosti, dok se podaci o volonterskoj naknadi unose u rubriku previđenu za primanja na mjesečnoj razini od dužnosti za koju se podnosi imovinska kartica.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Bosančić, elektroničkom dostavom
2. Objava na internetskoj stranici Povjerenstva
3. Pismohrana